CELEX: 52014PC0739
Language: hr
Date: 2014-12-16
Title: Prijedlog ODLUKE VIJEĆA o potpori glavnom planu zajedničkog poduzeća Shift2Rail

|
			
		
		
		52014PC0739
		
			Prijedlog ODLUKE VIJEĆA o potpori glavnom planu zajedničkog poduzeća Shift2Rail /* COM/2014/0739 final - 2014/0354 (NLE) */
			
				
		
		
			
			   	OBRAZLOŽENJE
1.           KONTEKST PRIJEDLOGA
Uredba Vijeća (EU) br. 642/2014 od
16. lipnja 2014. o uspostavi zajedničkog poduzeća
Shift2Rail (dalje u tekstu: „Uredba S2R”)[1]
stupila je na snagu 7. srpnja 2014., čime je službeno
uspostavljeno novo javno-privatno partnerstvo za upravljanje aktivnostima
istraživanja i inovacija kako bi se poduprlo poboljšanje usluga
željezničkog prijevoza u Europi. 
Članovi osnivači zajedničkog
poduzeća Shift2Rail navedeni su u Uredbi S2R i uključuju Uniju, koju
predstavlja Komisija, te osam partnera iz industrije, a to su: Alstom
Transport, Ansaldo STS, Bombardier Transportation, Construcciones y Auxiliar de
Ferrocariles, Network Rail, Siemens Aktiengesellschaft, Thales i Trafikverket. 
Dodatni pridruženi članovi birat će
se na temelju otvorenog poziva za članstvo koji je Komisija objavila u
roku od 3 mjeseca od stupanja na snagu Uredbe S2R.
Cilj je zajedničkog poduzeća
Shift2Rail podržati ciljeve iz Bijele knjige o prometu iz 2011.[2] i modalni prelazak s
drugih manje održivih vrsta prijevoza na željeznički prijevoz tako što
će se željeznički prijevoz učiniti isplativijim i
privlačnijim. 
Očekuje se da će se inovativnim
tehnologijama i rješenjima koje će Shift2Rail razviti, demonstrirati i
vrednovati udvostručiti kapacitet sustava željezničkog prijevoza,
smanjiti troškovi njegova životnog ciklusa za 50 % te smanjiti
nepouzdanost i kašnjenja za 50 %. Zajedničko poduzeće podupirat
će i vodeći položaj europske željezničke industrije u svijetu,
otvarajući na taj način nova radna mjesta i povećavajući
izvoz. 
U skladu s člankom 1.
stavkom 4. i člankom 2. točkom (a) Priloga I.
Uredbi S2R, zajedničko poduzeće Shift2Rail trebalo bi utvrditi i
razviti glavni plan te osigurati njegovu djelotvornu i učinkovitu provedbu.
Taj bi glavni plan trebao biti dokument okrenut budućnosti u kojem se
definiraju prioritetne aktivnosti istraživanja i inovacija radi dugoročnog
poticanja inovacija u željezničkom sektoru.
U skladu s člankom 1.
stavkom 3. Priloga I. Uredbi S2R, glavni bi plan zajedničkog
poduzeća Shift2Rail trebao biti strukturiran oko sljedećih pet
tematskih područja ili „programa inovacija” („PI”):
·                        
PI1: ekonomični i pouzdani vlakovi,
uključujući vlakove velikog kapaciteta i vlakove velikih brzina; 
·                        
PI2: napredni sustavi upravljanja prometom i
kontrole prometa;
·                        
PI3: ekonomična i pouzdana infrastruktura
velikog kapaciteta;
·                        
PI4: IT rješenja za privlačne usluge u
željezničkom prometu;
·                        
PI5: tehnologije za održiv i privlačan
europski prijevoz tereta.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
Prvotnu verziju glavnog plana zajedničkog
poduzeća Shift2Rail izradili su članovi osnivači
zajedničkog poduzeća Shift2Rail u izvornom sastavu u procesu pod
vodstvom Komisije i uz savjetovanje s Europskom agencijom za željeznice te
tehnološkom platformom Europskog savjetodavnog vijeća za istraživanja u
području željeznica (ERRAC).
Ta verzija uključuje i napomene dobivene
od niza raznih mjerodavnih dionika na brojnim individualnim sastancima s
predstavnicima sektora i u okviru javne rasprave održane
20. lipnja 2014. na kojoj je sudjelovalo gotovo 200 dionika.
Rasprava je pokazala da je trenutačna
verzija glavnog plana uravnotežena te da uživa široku potporu.
24. rujna 2014. upravni odbor
zajedničkog poduzeća Shift2Rail odobrio je prvotnu verziju glavnog
plana zajedničkog poduzeća Shift2Rail.
3.           PRAVNI ELEMENTI PRIJEDLOGA
Ovaj prijedlog odnosi se na potporu glavnom
planu zajedničkog poduzeća Shift2Rail koju Vijeće daje u skladu
s postupkom opisanim u članku 1. stavku 4. Priloga I.
Uredbi S2R.
2014/0354 (NLE)
Prijedlog
ODLUKE VIJEĆA
o potpori glavnom planu zajedničkog
poduzeća Shift2Rail
VIJEĆE EUROPSKE UNIJE,
uzimajući u obzir Uredbu Vijeća (EU) br. 642/2014 od
16. lipnja 2014. o uspostavi zajedničkog poduzeća
Shift2Rail, posebno članak 1. stavak 4. Priloga I. toj Uredbi[3], 
uzimajući u obzir prijedlog Europske
komisije,
budući da:
(1)       Glavni plan zajedničkog
poduzeća Shift2Rail trebalo bi utvrditi i razviti zajedničko
poduzeće Shift2Rail uz savjetovanje s Europskom agencijom za željeznice te
tehnološkom platformom Europskog savjetodavnog vijeća za istraživanja u području
željeznica (ERRAC) radi dugoročnog poticanja inovacija u željezničkom
sektoru.
(2)       Glavnim planom
zajedničkog poduzeća Shift2Rail trebalo bi utvrditi ključne
prioritete i ključne operativne i tehnološke inovacije koji se zahtijevaju
od svih dionika kako bi se ostvarili ciljevi zajedničkog poduzeća
Shift2Rail navedeni u članku 2. Uredbe (EU) br. 642/2014.
(3)       Glavni plan zajedničkog
poduzeća Shift2Rail trebao bi se voditi učinkom i biti strukturiran
oko ograničenog broja ključnih tematskih područja ili programa
inovacija kako je navedeno u članku 1. stavku 3. Priloga I.
Uredbi (EU) br. 642/2014.
(4)       Verzija glavnog plana
zajedničkog poduzeća Shift2Rail koju je upravni odbor odobrio
24. rujna 2014. i u kojoj su objedinjeni glavni doprinosi mjerodavnih
dionika predstavlja temelj za poziv za pridružene članove koji je Komisija
objavila 6. listopada 2014. u skladu s člankom 4.
stavkom 2. Priloga I. Uredbi (EU) br. 642/2014 te temelj za
izradu plana rada zajedničkog poduzeća Shift2Rail,
DONIJELO JE OVU ODLUKU: 
Jedini članak
Podupire se strateški glavni plan
zajedničkog poduzeća Shift2Rail.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 177, 17.6.2014., str. 9. 
[2]               Bijela knjiga „Plan puta prema jedinstvenom europskom
prometnom prostoru – Ususret konkurentnom i učinkovitom prometnom
sustavu“, COM(2011) 144 završna verzija.
[3]               SL L 177, 17.6.2014., str. 9.